GPSC เผยโรงไฟฟ้าขนาด 40 MW มูลค่าราว 3.67 พันลบ.ได้รับอนุมัติ EIA แล้ว
GPSC เผยโรงไฟฟ้าขนาด 40 MW มูลค่าราว 3.67 พันลบ.ได้รับอนุมัติ EIA แล้ว
4 มิ.ย. 2558

นายนพดล ปิ่นสุภา กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า โครงการศูนย์ผลิตสาธารณูปการแห่งที่ 4 (CUP 4) มูลค่าราว 3.67 พันล้านบาท ได้ผ่านการทำรายงานการวิเคราะห์ผลกระทบสิ่งแวดล้อม (EIA) แล้ว
โดย CUP 4 ดังกล่าวจะมีกำลังการผลิตไฟฟ้า 40 เมกะวัตต์ และกำลังการผลิตไอน้ำราว 70 ตัน/ชั่วโมง ซึ่งจะรองรับความต้องการใช้ของลูกค้าโรงงานอุตสาหกรรมทั้งในนิคมอุตสาหกรรมเอเชีย และนิคมอุตสาหกรรมใกล้เคียงในจ.ระยอง และคาดว่า CUP4 เฟส 1 จะแล้วเสร็จพร้อมจ่ายสาธารณูปโภคเข้าสู่ระบบได้ภายในปีพ.ศ. 2560 บริษัทได้วางแผนให้มีการเชื่อมต่อระบบจัดส่งผลิตภัณฑ์ไปยังศูนย์ผลิตสาธารณูปการแห่งอื่นอันจะเสริมสร้างความมั่นคงของระบบการผลิตและจำหน่ายของบริษัท
ทั้งนี้ CUP 4 เป็นโรงไฟฟ้าของ GPSC ซึ่งได้ชื่อว่า “ศูนย์ผลิตสาธารณูปการ”  เนื่องจากเป็นโรงไฟฟ้าแบบพลังงานความร้อนร่วม ใช้ก๊าซธรรมชาติเป็นเชื้อเพลิง สามารถผลิตได้ทั้งไฟฟ้า ไอน้ำ และน้ำปราศจากแร่ธาตุ ซึ่งทุกส่วนสามารถนำไปใช้ประโยชน์ในโรงงานอุตสาหกรรมได้ โดยศูนย์ผลิตสาธารณูปการแห่งที่ 4 นี้ ตั้งอยู่ภายในนิคมอุตสาหกรรมเอเชีย จ.ระยอง
อนึ่ง ปัจจุบัน GPSC มีโรงไฟฟ้าที่เปิดดำเนินการสร้างความมั่นคงด้านพลังงานไฟฟ้าให้กับโรงงานอุตสาหกรรมเพื่อกระตุ้นการพัฒนาทางเศรษฐกิจ ทั้งที่ผ่านการไฟฟ้าฝ่ายผลิตแห่งประเทศไทย(กฟผ. ) และที่ดำเนินการเองโดยตรงแล้ว 4 แห่งภายในประเทศ ประกอบด้วย โรงไฟฟ้าศรีราชา และศูนย์ผลิตสาธารณูปการอีก 3 แห่ง ในจ.ระยอง